
E L Ő T E R J E S Z T É S

Sülysáp Nagyközség Önkormányzata Képviselő-testületének
2012. szeptember 20-án tartandó munkaterv szerinti ülésére

7. napirendhez

Tárgy: A Pénzügyi, Településfejlesztési és Ügyrendi Bizottság éves beszámolója
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 43. § (12) bekezdése alapján a bizottságok rendszeresen beszámolnak munkájukról.

Jelen előterjesztés keretén belül kérem a Pénzügyi, Településfejlesztési és Ügyrendi Bizottság beszámolójának szíves megtárgyalását és elfogadását.

…/2012. (IX. 20.) ÖKT határozati javaslat

Sülysáp Nagyközség Önkormányzatának Képviselő-testülete az SZMSZ 43. § (12) bekezdése szerint Pénzügyi, Településfejlesztési és Ügyrendi Bizottság előző évi munkájáról szóló beszámolóját elfogadja.
Határidő: azonnal

Felelős: a bizottság elnöke

Sülysáp, 2012. szeptember 11.


Kecser István s.k.


elnök
Láttam!

Sülysáp, 2012. szeptember .

Tóth Krisztina s.k.
jegyző
1. SZÁMÚ MELLÉKLET

SÜLYSÁP NAGYKÖZSÉG ÖNKORMÁNYZATA

PÉNÜGYI, TELEPÜLÉSFEJLESZTÉSI ÉS ÜGYRENDI BIZOTTSÁGA

ELNÖKÉTŐL


BESZÁMOLÓ

a Bizottság 2011-2012 évi munkájáról
Tisztelt Képviselő-testület!

Az Önkormányzat bizottságai hagyományosan az őszi szezon elején állítják össze a munkájukról, annak körülményeiről szóló beszámolójukat. A PTÜB munkája több, viszonylag egymástól távol eső területet ölel fel, hiszen a jogi természetű kérdésektől a gazdasági (sok esetben kifejezetten pénzügyi) kérdéseken keresztül a környezetvédelmi és településfejlesztési-üzemeltetési kérdésekig számos részterület tartozik illetékességi körébe.

Munkánkat alapvetően a Polgármesteri Hivatal vezetőinek és munkatársainak segítségével végezzük, hiszen a település életével, annak szervezésével kapcsolatban felmerülő operatív kérdések leggyakrabban a Hivatalnál merülnek fel, és a képviselői (bizottsági) indítványok szakmai vizsgálata, és a döntések előkészítése, illetve végrehajtása ugyancsak jellemző módon az apparátus segítségével, közreműködésével történik.  

Ebben a munkában Horinka László polgármester úr, Tóth Krisztina jegyző asszony, illetve munkatársai (Seprősné Cseri Ágota, Kiss Imre, Horváth Balázs, Dóczi Erika, Farkasné Pásztor Katalin, Kisné Géringer Márta, és mások) voltak közvetlen partnereink, és elmondhatjuk, hogy néhány kivételtől eltekintve szakmai szempontból mindig jól előkészített anyagokat kaptunk. (Fontosnak tartjuk megjegyezni, hogy a kivételek sem szakmai hiányosságokból, hanem jellemzően szemléletbeli különbségekből, illetve a bürokráciával, a hivatal működési sajátosságaival összefüggő okokból adódtak.) A korábbiakhoz hasonlóan a mögöttünk levő évvel kapcsolatban is elmondhatjuk, hogy ezt a munkát és az együttműködést összességében kiemelkedő színvonalúnak ítéljük. Külön köszönet illeti a bizottsági ülések jegyzőkönyvvezetőjét, Kántor Erzsébetet, akinek munkája jelentős segítséget jelentett abban, hogy a Képviselő-testület elé mindig áttekinthető és jól használható anyag kerüljön.
A beszámoló mellékletét képező statisztika szerint a beszámolási időszakban a Bizottság 2011-ben 10, 2012-ben 10, összesen tehát 15 ülést tartott, amelyek nagy többsége nyilvános volt, mindössze két alkalommal döntöttünk zárt ülés tartásáról. Ezeket a döntéseket az Önkormányzat üzleti-, vagy más érdekeinek védelmében hoztuk, megítélésünk szerint megalapozottan. Az üléseken mindösszesen 106 napirendet tárgyaltunk, és 120 határozatot, illetve határozati javaslatot hoztunk. Annak ellenére, hogy a számok szerint az előző évhez képest valamivel kisebb volt az aktivitásunk, úgy ítéljük meg, hogy a munka – több nagy jelentőségű döntés előkészítése miatt – nem volt kevesebb, vagy egyszerűbb. A Bizottság által végzett előkészítő munka jelentőségét jelzi, hogy a Képviselő-testület elé kerülő témák legalább kilencven százalékát Bizottságunk előzetesen tárgyalja (és ezzel talán legmagasabb arányban vesz részt a testületi döntések előkészítésében), színvonalát pedig minősíti az a tény, hogy javaslataink meghatározó többségét a Képviselő-testület változtatás nélkül, esetleg kisebb módosítással elfogadja, és beépíti döntéseibe. 

A beszámolási időszak két sajátos, kiemelkedő jelentőségű témája volt az önkormányzat befektetéseivel, vagyonának kezelésével, illetve a FALUSZOLGA Kft. működésével kapcsolatos kérdéskör. Úgy ítéljük meg, hogy az adott helyzetben a legcélszerűbb javaslatokat fogalmaztuk meg, azonban az is nyilvánvaló, hogy a közeljövőben ezeken a területeken újból lesznek feladataink, és ezekre igyekszünk is megfelelően felkészülni. 

Ugyancsak – időnként a szó legszorosabb értelmében véve – kimerítő viták folytak a költségvetés tervezésével (ezen belül az intézményi költségvetésekkel, fejlesztési tartalékokkal, a caffeteria rendszerrel) az időszakos beszámolókkal, és néhány fejlesztési elképzeléssel (községi sportcsarnok- illetve új sportpálya, piactér, stb.) kapcsolatos kérdések körül. Ezeket a vitákat termékenynek minősítjük, hiszen több elképzelés, megközelítés és értelmezés vizsgálatára került sor, a döntések pedig a demokrácia szabályainak megfelelően születtek. Egészséges önkritikát gyakorolva azt is érdemes megjegyezni, hogy időnként messze jelentőségüket meghaladó energiát fektetünk bizonyos kérdések megvitatásába, feleslegesen terhelve az egyébként is korlátozott kapacitásokat.

A bizottság tagjai kivétel nélkül igen aktívan és szakszerűen végezték munkájukat, a megjelenési arány is kiemelkedően magas volt, határozatképtelenség miatt soha nem kellett ülést elhalasztani.  Külön köszönet illeti külső tagjainkat, Mányi Zoltán és Palásty István urakat, akiknek szakmai hozzáértése, tapasztalata, nem utolsósorban pedig példamutató hozzáállása meghatározó módon befolyásolta a bizottsági munka színvonalát. A teljességre való törekvés igénye nélkül, pusztán jelzésszerűen megállapíthatjuk, hogy önálló indítványok benyújtása terén Katus Norbert képviselő úr, a pénzügyi területen Mányi Zoltán úr, településüzemeltetéssel, fejlesztésekkel kapcsolatos kérdésekben pedig Palásty István úr kiemelkedő aktivitást tanúsított, Farkas Ferenc képviselő úr pedig nagy rutinnal, és nem kisebb lelkiismeretességgel végezte az elnökhelyettesi munkát. 

A közeljövőben Bizottságunk az önkormányzati vagyon megőrzését és gyarapítását célzó, befektetéseinket védő, és fejlesztéseinket előkészítő munka mellett kiemelten kezelendő területként tekint a település- és intézményüzemeltetéssel kapcsolatos feladatok ellátására, és a köznevelési intézményrendszer fenntartási struktúrájának átalakulásával összefüggő, illetve azokból következő költségvetési kérdések megoldására. Arra törekszünk, hogy Sülysáp közös ügyeit, célkitűzéseinek magvalósítását a lehető leghatékonyabban szolgáljuk, és változatlanul bízunk abban, hogy munkánkkal hozzájárulhatunk a széles értelemben vett közjó elősegítéséhez.

Kérjük a tisztelt Képviselő-testületet, hogy a jelen szöveges előterjesztés és a csatolt statisztika szerint szíveskedjen beszámolónkat elfogadni.

Sülysáp, 2012. szeptember 05.


a Bizottság képviseletében tisztelettel:


Kecser István sk.


PTÜB elnöke

